**ИНФОРМАЦИЈА**

**О ПОСЈЕТАМА ДЕЛЕГАЦИЈЕ**

**НАРОДНЕ СКУПШТИНЕ РЕПУБЛИКЕ СРПСКЕ**

**САВЈЕТУ ФЕДЕРАЦИЈЕ И ДРЖАВНОЈ ДУМИ ФЕДЕРАЛНЕ СКУПШТИНЕ РУСКЕ ФЕДЕРАЦИЈЕ И МИНИСТАРСТВУ ИНОСТРАНИХ ПОСЛОВА РУСКЕ ФЕДЕРАЦИЈЕ**

**(фебруар 2023 – новембар 2024. године)**

* Делегација Народне скупштине Републике Српске, предвођена предсједником Народне скупштине др Ненадом Стевандићем, боравила је на позив предсједнице Савјета Федерације Федералне скупштине Руске Федерације Валентине Матвијенко у званичној посјети Москви од 20. до 23. фебруара 2023. године.

У складу са чланом 23 Пословника Народне скупштине Републике Српске предсједник Народне скупштине др Ненад Стевандић именовао је чланове делегације коју су чинили: народни посланици Игор Жунић, Драгомир Васић и Дарко Бањац, као и генерални секретар Народне скупштине Боран Босанчић.

Тема састанака делегације Народне скупштине и Савјета Федерације били су односи Републике Српске, Босне и Херцеговине и Руске Федерације, те начини јачања билатералних и парламентарних односа. Предсједник Стевандић je након састанка изјавио да је постигнут заједнички став o потребном наставку залагања за одржавање мира. На састанку је наглашено да ће Република Српска наставити да чува своју неутралност, те да Руска Федерација никада није урадила ништа што би учинило било какву штету Босни и Херцеговини. Предсједник Народне скупштине је нагласио да је привредне, културне и образовне активности потребно ставити у први план међусобне сарадње.

Предсједник Стевандић је током састанка изјавио да сви сукоби, на крају, морају водити ка миру и договору те да Република Српска својим одлукама не може командовати у Босни и Херцеговини, али на бази консензуса може сачувати баланс и између Европске уније и других земаља чији су односи са Русијом тренутно погоршани.

Током састанка предсједник Народне скупштине је истакао да су односи Руске Федерације и Републике Српске старији од украјинског сукоба те да ће Република Српска и даље остати неутрална у том сукобу, као и према свим размирицама које се ње директно не тичу. Предсједник Стевандић је посебно нагласио да је Републици Српској најбитније очување мира и уставних капацитета Републике Српске, у чему има подршку Руске Федерације, чему свједоче резолуције које нису усвојене захваљујући Руској Федерацији, а које нису дошле из Босне и Херцеговине већ из других земаља.

Тема састанка делегације Народне скупштине Републике Српске са предсједником Државне думе Руске Федерације Вјачеславом Володином били су односи Републике Српске, Босне и Херцеговине и Русије.

Предсједник Стевандић је нагласио да Република Српска већ дуго има добре односе са Русијом и да је представила ставове о успостављању мира и прекиду непријатељстава, уз наду да ће се то остварити у блиској будућности. Република Српска остаје неутрална и неће се придружити антируској реторици, осуђујући покушаје да је прикажу као руску платформу у Европи јер ни Русија то никада није захтијевала. Предсједник Стевандић је изразио увјерење да ће неутралност Републике Српске бити потврђена у будућности, напомињући да мање државе немају привилегију да се мијешају у сукобе великих држава. Након састанка, делегација је присуствовала пленарној сједници Државне думе, гдје их је предсједник Володин поздравио, што је пропраћено аплаузом.

Делегација Народне скупштине Републике Српске, на челу са предсједником др Ненадом Стевандићем, састала се у Москви са Владимиром Титовим, првим замјеником министра иностраних послова Русије и том приликом је разговарано о политичкој ситуацији и њеном утицају на односе Републике Српске и Русије. Предсједник Стевандић је истакао да Република Српска води независну политику у складу са националним интересима и одбацује диктате споља. Он је одбацио тврдње да је Српска „руска платформа“ или антиевропска и потврдио посвећеност идеји прикључења Европској унији што Русија разумије и поштује. Говорећи о резолуцијама Европског парламента, предсједник Стевандић је нагласио да Република Српска није обавезна да их прати јер одржава своје непромјенљиве вриједности, односно војну и политичку неутралност и породичне вриједности, без наношења штете Босни и Херцеговини или другим земљама.

Делегација Народне скупштине Републике Српске на челу са предсједником др Ненадом Стевандићем посјетила је московски Државни институт за међународне односе, гдје су разговарали са ректором Анатолијем Торкуновом. Предсједник Стевандић је затим одржао предавање о теми „Међународни уговори као гаранти очувања мира у свијету“, наглашавајући како селективно спровођење међународних уговора угрожава стабилност и улогу Уједињених нација. Предсједник Стевандић је закључио да је будућност свијета у међусобном разумијевању и сарадњи, те критиковао цинично коришћење „цивилизацијских и демократских вриједности“ које воде ка неоколонијализму.

* На позив предсједника Државне думе Вјачеслава Володина делегација Народне скупштине Републике Српске, предвођена предсједником Народне скупштине др Ненадом Стевандићем, боравила је у радној посјети Москви од 17. до 22. марта 2024. године. У складу са чланом 23 Пословника Народне скупштине Републике Српске предсједник Народне скупштине др Ненад Стевандић именовао је чланове делегације коју су чинили народни посланици: Игор Жунић, Дарко Бањац, Срђан Тодоровић и Александар Трнинић.

Током састанка предсједници Ненад Стевандић и Вјачеслав Володин потписали су *Споразум о сарадњи између Државне думе и Народне скупштине Републике Српске*, чиме су потврдили изузетну сарадњу Републике Српске и Русије. Споразум предвиђа оснивање заједничке комисије за сарадњу два парламента, а чланови наведене комисије су чланови делегације која је присуствовала потписивању споразума. Овом приликом оба предсједника су истакла да је развој међусобних односа подржан од предсједника Владимира Путина и Милорада Додика, те да је важно да парламенти законски подрже њихове одлуке у интересу грађана.

Предсједник Володин је нагласио потребу за новим форматима интеракције како би сарадња била ефикаснија, а предсједник Стевандић је изразио задовољство због унапређења међусобних односа. Предсједник Володин је такође изјавио да Државна дума и Савјет Федерације планирају заједнички апел поводом обиљежавања 25. годишњице НАТО бомбардовања Југославије. На крају састанка истакнута је посвећеност права на самоопредјељење, у складу са Повељом Уједињених нација, након чега се предсједник Стевандић обратио депутатима Државне думе.

Предсједник Ненад Стевандић је у обраћању Државној думи у Москви нагласио заједничке вриједности српског и руског народа, посебно истичући слободу, породицу и право на суверени избор. Стевандић је осудио „антируску хистерију“ и упозорио на опасност од глобалног наметања неолибералних вриједности, које, по њему, поткопавају традиционалне вриједности и суверенитет. Захвалио је Русији за подршку Републици Српској у међународним институцијама и изразио наду за мултиполарни свјетски поредак који би осигурао мир и стабилност.

На састанку са предсједницом Савјета Федерације Валентином Матвијенко разговарано је о политичкој ситуацији у Републици Српској и Босни и Херцеговини. Предсједник Стевандић је истакао да је заједнички став да гаранти Дејтонског споразума имају обавезу да штите права ентитета и да спријече нарушавање споразума кроз дјеловање неовлашћених представника, као што је Кристијан Шмит. Предсједник Стевандић је истакао да Република Српска као равноправан ентитет има право да сам доноси одлуке и да се без Републике Српске нити могу мијењати никакви акти нити доносити одлуке које мијењају уставну или другу структуру БиХ.

Делегација Народне скупштине посјетила је Фонд за подршку јавној дипломатији „Горчаков“ и учествовала у панел-дискусији о очувању традиционалних вриједности из руске и српске перспективе. Предсједник Стевандић је говорио о геополитичким промјенама и опасностима неонацизма, док је народни посланик Игор Жунић анализирао дјеловање високог представника. Након дискусије предсједник Стевандић је изразио оптимизам да ће се у новом, мултиполарном свијету смањити наметања и повећати сарадња, што би побољшало позицију Републике Српске.

Током посјете Москви предсједник Стевандић је разговарао са министром спољних послова Руске Федерације Сергејем Лавровом и министром спољних послова Србије Ивицом Дачићем.

У склопу посјете Москви предсједник Народне скупштине др Ненад Стевандић и делегација, заједно са потпредсједником Државне думе Александром Бабковим, положили су цвијеће на Гроб незнаног јунака код Кремљског зида.

* На позив предсједника Државне думе Вјачеслава Володина делегација Народне скупштине Републике Српске, предвођена предсједником Народне скупштине др Ненадом Стевандићем, боравила је у посјети Москви од 6. до 9. новембра 2024. године. У складу са чланом 23 Пословника Народне скупштине Републике Српске предсједник Народне скупштине др Ненад Стевандић именовао је чланове делегације коју су чинили народни посланик Срђан Мазалица и генерални секретар Боран Босанчић.

Предсједник Народне скупштине Републике Српске др Ненад Стевандић разговарао је са предсједником Државне думе Вјачеславом Володином о јачању политичке и економске сарадње. Оба предсједника су нагласила да се та сарадња развија захваљујући подршци предсједника Владимира Путина и Милорада Додика, а да посланици оба парламента имају задатак да подрже овакве одлуке својих лидера. Предсједник Стевандић је истакао да сарадња с Русијом није усмјерена против других, већ се темељи на историји и заједничким вриједностима. Истакао је отпор Републике Српске према санкцијама Русији и наду у мултиполарни свијет без подјела. Предсједник Володин је додао да је потребно градити праведне односе уз међусобно поштовање, те омогућити европским земљама да развију свој пуни потенцијал. На састанку је договорено да делегација Државне думе посјети Народну скупштину Републике Српске почетком 2025. године, односно у термину који ће бити накнадно договорен. Овом приликом је изражена спремност да двије стране усагласе план рада Комисије за сарадњу између Државне думе Федералне Скупштине Руске Федерације и Народне скупштине Републике Српске који би био потписан током првог наредног сусрета двије делегације. Наведени план рада подразумијевао би формирање у склопу Комисије три поткомисије, за уставна и законодавно-правна питања, за привреду и за друштвена питања. Поткомисије би се састојале од чланова Комисије за сарадњу два парламента.

Предсједник Народне скупштине др Ненад Стевандић састао се с предсједницом Савјета Федерације Валентином Матвијенко. Током састанка разматрани су претходни договори и сарадња у областима међународног права, привреде, друштвених наука и савремених технологија. Предсједник Стевандић је нагласио да је сарадња са Русијом резултат дугогодишњих традиционалних веза те да није усмјерена против других народа, већ уважава специфичности Републике Српске и међународну ситуацију. Такође, осврнуо се на међународни поредак и будућност сарадње у правцу бољег разумијевања и сигурности.

Предсједница Матвијенко је изразила задовољство развојем међупарламентарног дијалога и спремност за ближу сарадњу са Народном скупштином Републике Српске, посебно у оквиру међународних парламентарних платформи. Она је изразила наду да ће Република Српска наставити са јачањем обострано корисних веза с Русијом, упркос притисцима појединих западних земаља. Предсједница Матвијенко нагласила је могућност и жељу за повезивањем локалних самоуправа Руске Федерације са локалним заједницама у Републици Српској.

У склопу посјете Москви предсједник Народне скупштине др Ненад Стевандић и делегација, заједно са потпредсједником Државне думе Александром Бабковим, положили су цвијеће на Гроб незнаног јунака код Кремљског зида.

Предсједник Народне скупштине Републике Српске др Ненад Стевандић, након састанка у Москви са замјеником министра иностраних послова Русије Александром Грушком, изјавио је да Русија разумије специфичну позицију Републике Српске у БиХ и њену борбу за заштиту имовине, уставног статуса и других права. Предсједник Стевандић је истакао да покушаји нелегалног високог представника Кристијана Шмита да одузме права Србима у БиХ, угрожавају њихову неутралност и самосталност.

Предсједник Стевандић је нагласио да Република Српска чува свој интегритет и суверенитет и да је задовољан што Русија разумије њену позицију. Република Српска не угрожава друге већ жели да учествује у новом свјетском поретку заснованом на миру и међусобном поштовању. Стевандић је додао да је Република Српска отворена за сарадњу са свим земљама, али не жели да се сврстава у било који политички блок.