**РЕПУБЛИКА СРПСКА**

**ВЛАДА**

**ПРИЈЕДЛОГ**

**(по хитном поступку)**

**ЗАКОН**

**О ПОДСТИЦАЈИМА У ПРИВРЕДИ РЕПУБЛИКЕ СРПСКЕ**

**Бања Лука, новембар 2024. године**

**Приједлог**

**(по хитном поступку)**

**ЗАКОН**

**О ПОДСТИЦАЈИМА У ПРИВРЕДИ РЕПУБЛИКЕ СРПСКЕ**

Члан 1.

Овим законом уређују се врсте подстицаја у привреди, корисници и друга питања од значаја за остваривање права на подстицаје у привреди Републике Српске.

Члан 2.

Циљ доношења овог закона је унапређивање пословања и конкурентности привреде Републике Српске путем подстицања повећања плата запослених радника, улагања у унапређење технолошког нивоа и прелазак привреде на зелену и циркуларну економију, као и обезбјеђења инвестиција.

Члан 3.

(1) Појмови коришћени у овом закону имају сљедеће значење:

1) привредни субјекти су привредна друштва и самостални предузетници са сједиштем у Републици Српској, као и пословне јединице привредних друштава чија су сједишта изван Републике Српске,

2) радник је физичко лице које је по основу уговора о раду запослено у привредном субјекту и пријављено у Јединствени систем регистрације, контроле и наплате доприноса,

3)плата подразумијева новчану накнаду која се остварује у складу са прописима којима се уређују радни односи,

4) подстицаји су новчана средства која се додјељују привредним субјектима.

(2) Граматички изрази употријебљени у овом закону за означавање мушког или женског рода подразумијевају оба пола.

Члан 4.

(1) У смислу овог закона, врсте подстицаја су:

1) подстицаји за повећање плате запослених радника у привредним субјектима (у даљем тексту: подстицај за повећање плате),

2) подстицаји за улагања у унапређење технолошког нивоа и прелазак привреде на зелену и циркуларну економију (у даљем тексту: подстицај за улагања),

3) подстицаји за инвестиције од посебног значаја (у даљем тексту: подстицај за инвестиције).

(2) Осим подстицаја из става 1. овог члана, у посебним прописима могу се утврдити услови, намјене, критеријуми, поступак и орган надлежан за доношење прописа и остваривање права на подстицаје за поједине привредне гране и дјелатности.

Члан 5.

(1) Корисници подстицаја из члана 4. овог закона могу бити искључиво привредни субјекти, а захтјеви других подносилаца који немају статус привредног субјекта одбацују се као недопуштени.

(2) Министарство привреде и предузетништва (у даљем тексту: Министарство), уз сагласност Владе Републике Српске (у даљем тексту: Влада), посредством плана коришћења средстава, утврђује обухват корисника којима се додјељују подстицаји за одређену пословну годину.

(3) Обухват корисника подстицаја из става 2. овог члана утврђује се у складу са прописом којим се уређује класификација дјелатности.

Члан 6.

(1) Подстицаји из члана 4. овог закона не додјељују се привредним субјектима у којима је Република Српска, односно јединица локалне самоуправе директно или индиректно власник капитала више од 50%.

(2) Изузетно од става 1. овог члана, подстицаји из члана 4. овог закона могу се додијелити правним лицима чија је претежна дјелатност, у складу са прописом којим се уређује класификација дјелатности, из Подручја Ц – Прерађивачка индустрија и Подручја И – Дјелатност пружања смјештаја, припреме и послуживања хране, хотелијерство и угоститељство.

Члан 7.

(1) Подстицај за повећање плате из члана 4. став 1. тачка 1) овог закона обухвата додјелу дијела новчаних средстава по основу више плаћених доприноса на повећање плате радника у обрачунском периоду.

(2) Обрачунски период за који се утврђује повећање плате радника код привредног субјекта је шест мјесеци (у даљем тексту: обрачунски период), од којих први период траје од 1. јануара до 30. јуна, а други период од 1. јула до 31. децембра у току једне пословне године.

(3) Повећање плате у смислу овог закона је разлика исплаћене плате раднику у обрачунском периоду и почетног износа плате.

Члан 8.

(1) Почетни износ за утврђивање повећања плате радника је просјечна исплаћена плата радника из претходне пословне године.

(2) Привредни субјект може остварити право на подстицај за повећање плате само за раднике са којима је засновао радни однос најкасније до 1. децембра претходне пословне године у односу на обрачунски период за који се подноси захтјев за подстицај.

(3) Влада, на приједлог Министарства, доноси уредбу којом се уређују услови, критеријуми, поступак остваривања права на подстицај за повећање плате радника, као и друга питања од значаја за овај поступак.

Члан 9.

(1) Подстицај за улагања из члана 4. став 1. тачка 2) овог закона обухвата новчана средства која се додјељују привредном субјекту за улагања у унапређење технолошког нивоа и прелазак привреде на зелену и циркуларну економију, с циљем повећања конкурентности, одрживог развоја и привредног раста.

(2) Подстицаји за улагања намијењени су за набавку савремене технологије и опреме, развој производа, иновације, дигитализацију и друга улагања у правцу успостављања принципа одрживог развоја.

(3) Влада, на приједлог Министарства, доноси уредбу којом се уређују услови, критеријуми и поступак остваривања права на подстицај за улагања, као и друга питања од значаја за овај поступак.

Члан 10.

(1) Подстицај за инвестиције из члана 4. став 1. тачка 3) овог закона додјељује се за реализацију пројеката од посебног значаја за Републике Српску.

(2) Пројекте из става 1. овог члана одобрава Влада примјењујући критеријуме који се односе на ефекат њихове реализације, као што су:

1) ново запошљавање,

2) вриједност инвестиција,

3) равномјерни регионални развој,

4) други економско-социјални показатељи.

(3) Влада, на приједлог Министарства, доноси уредбу којом се уређују услови, критеријуми и поступак остваривања права на подстицај за инвестиције, као и друга питања од значаја за овај поступак.

Члан 11.

(1) Министарство води регистар подстицаја који се додјељују на републичком и локалном нивоу, с циљем подстицања привредних активности.

(2) Влада доноси уредбу којом се уређују садржај, поступак уписа у регистар, начин вођења и друга питања у вези са регистром подстицаја у Републици Српској.

Члан 12.

Надзор над примјеном овог закона и прописа донесених на основу њега врши Министарство.

Члан 13.

Влада, у року од шест мјесеци од дана ступања на снагу овог закона, доноси:

1) Уредбу о додјели подстицаја за повећање плате радника (члан 8. став 3),

2) Уредбу о додјели подстицаја за улагања (члан 9. став 3),

3) Уредбу о додјели подстицаја за инвестиције од посебног значаја (члан 10. став 3),

4) Уредбу о Регистру подстицаја у Републици Српској (члан 11. став 2).

Члан 14.

До доношења подзаконских прописа из члана 13. овог закона примјењиваће се подзаконски прописи донесени на основу Закона о подстицајима у привреди Републике Српске („Службени гласник Републике Српске“, бр. 52/19, 78/20, 37/22 и 56/22), а који нису у супротности са одредбама овог закона.

Члан 15.

(1) Поступак додјеле подстицаја за повећање плате за обрачунски период од 1. јула 2024. године до 31. децембра 2024. године спроводи се у складу са одредбама Закона о подстицајима у привреди Републике Српске („Службени гласник Републике Српске“, бр. 52/19, 78/20, 37/22 и 56/22).

(2) На облигационе односе успостављене по прописима који су важили до дана ступања на снагу овог закона примјењују се услови и правила из тих прописа.

Члан 16.

Ступањем на снагу овог закона престаје да важи Закон о подстицајима у привреди Републике Српске („Службени гласник Републике Српске“, бр. 52/19, 78/20, 37/22 и 56/22).

Члан 17.

Овај закон објављује се у „Службеном гласнику Републике Српске“, а ступа на снагу 1. јануара 2025. године.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ПОДСТИЦАЈИМА У ПРИВРЕДИ**

**РЕПУБЛИКЕ СРПСКЕ**

**(по хитном поступку)**

**I УСТАВНИ ОСНОВ**

Уставни основ за доношење закона садржан је у Амандману XXXII на члан 68. т. 6. и 8. Устава Републике Српске, према којима, између осталог, Република Српска уређује и обезбјеђује својинске и облигационе односе и заштиту свих облика својине, правни положај предузећа и других организација, основне циљеве и правце привредног развоја, те политику и мјере за усмјеравање развоја, као и у члану 70. став 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство, број: 22.03-020-2891/24 од 18. новембра 2024. године, уставни основ за доношење овог закона садржан је у Амандману XXXII на члан 68. т. 6, 8. и 18. Устава Републике Српске, према којима Република уређује и обезбјеђује правни положај предузећа и других организација, основне циљеве и правце привредног и технолошког развоја, политику и мјере за усмјеравање развоја, као и друге односе од интереса за Републику. Такође, према члану 70. Устава, Народна скупштина доноси законе, друге прописе и опште акте.

Ова материја до сада је била уређена Законом о подстицајима у привреди Републике Српске („Службени гласник Републике Српске“, бр. 52/19, 78/20, 37/22 и 56/22). Имајући у виду временски период примјене наведеног закона, по наводима обрађивача, разлози за доношење новог закона са истим називом садржани су у потреби измјене његових појединих рјешења за која је утврђено да су сметња његовој ефикаснијој примјени.

Овим законом уређују се врсте подстицаја у привреди, корисници и друга питања од значаја за остваривање права на подстицаје у привреди Републике Српске.

Циљ доношења овог закона је унапређивање пословања и конкурентности привреде Републике Српске путем подстицања повећања плата запослених радника, улагања у унапређење технолошког нивоа и прелазак привреде на зелену и циркуларну економију, као и обезбјеђења инвестиција.

У складу са предложеним рјешењима, овим законом могу се додијелити подстицаји за повећање плате запослених радника у привредним субјектима, подстицаји за улагања у унапређење технолошког нивоа и прелазак привреде на зелену и циркуларну економију и подстицаји за инвестиције од посебног значаја.

Основна разлика између Закона који је на снази и овог приједлога односи се на промјену концепта додјеле подстицаја. Наиме, предложеним рјешењима услови, критеријуми и поступак остваривања права на подстицаје уређују се уредбом Владе.

Овај секретаријат констатује да је обрађивач, у складу са чланом 213. Пословника Народне скупштине Републике Српске („Службени гласник Републике Српске“, број 66/20), навео разлоге за хитно доношење овог закона.

Овај секретаријат упутио је одређене сугестије које су се односиле на усклађивање овог закона са правним системом Републике, на побољшање предложеног текста, као и на усклађеност са Правилима за израду закона и других прописа Републике Српске („Службени гласник Републике Српске“, број 24/14), које је обрађивач прихватио и уградио у текст Закона.

Будући да је Републички секретаријат за законодавство утврдио да је овај приједлог усклађен са Уставом, правним системом Републике Српске и Правилима за израду закона и других прописа Републике Српске, мишљења смо да се Приједлог закона о подстицајима у привреди Републике Српске (по хитном поступку) може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-2897/24 од 14. новембра 2024. године, а након увида у прописе Европске уније (ЕУ) и анализе одредаба Приједлога закона о подстицајима у привреди Републике Српске, који се упућује у скупштинску процедуру по хитном поступку, установљено је да *EU acquis* садржи изворе који се односе на материју достављеног закона. Предлагач није вршио усклађивање Закона са идентификованим извором права ЕУ због чега у Изјави о усклађености стоји оцјена „није усклађено“.

Идентификовани извор *EU acquis-*јапредставља Регулатива Комисије *(EU) 651/2014* од 17. јуна 2014. године о оцјењивању одређених категорија помоћи спојивих с унутрашњим тржиштем у примјени чланова 107. и 108. Уговора. Регулатива у свом члану 1. наводи области у којима је државна помоћ изузетно дозвољена. Такође, она поједностављује поступак додјеле помоћи будући да се иначе Европској комисији морају пријавити све додјеле државне помоћи и да их она мора одобрити, али за категорије помоћи из члана 1. Регулативе није потребно пријављивање. Дакле, главни циљ ове регулативе је смањење административног оптерећења на свим нивоима власти како би се владе држава чланица усмјериле на привредни раст, а да притом не дође до нарушавања тржишне конкуренције.

Закон и Регулатива имају исти циљ. Члан 4. Закона о подстицајима у привреди Републике Српске дефинише врсте подстицаја на сљедећи начин: подстицаји за повећање плате радника запослених у привредним субјектима, подстицаји за улагања у унапређење технолошког нивоа и прелазак привреде на зелену и циркуларну економију и подстицаји за инвестиције од посебног значаја.

Предлагач сматра да у овом тренутку, с обзиром на тренутну фазу у процесу придруживања и на циљеве њеног привредног развоја Републике Српске који ће се, између осталог, одвијати кроз повећање плата радника, није оправдано, вршити усклађивање Закона са поменутом Регулативом. Специфичне околности и услови пословања, те циљеви унапређења привреде у Републици Српској условили су законска рјешења.

**IV РАЗЛОЗИ ЗА ДОНОШЕЊЕ ЗАКОНА**

Законом о подстицајима у привреди Републике Српске („Службени гласник Републике Српске“, бр. 52/19, 78/20, 37/22 и 56/22) успостављен је оквир за додјелу подстицаја привредним субјектима, а с циљем повећања конкурентности и продуктивности привреде у Републици Српској.

Након вишегодишње примјене Закона о подстицајима у привреди Републике Српске и континуираног праћења кретања и трендова, као и осталих значајнијих дешавања у привредним секторима и областима, те активне комуникације са пословном заједницом, показало се неопходним и неодложивим приступити измјенама предметног закона.

Привредно окружење и услови пословања константно се мијењају и стога захтијевају флексибилнији приступ и реакције на привредна кретања у смислу одређене врсте подршке привредницима и благовремене реакције.

Евидентно, на кретања макроекономских показатеља у привреди у претходном периоду, а посебно у току 2024. године, значајно су утицала глобална економска кретања: општа инфлацијa, пад укупне економске активности и тражње, што се одразило на смањење наруџби ино партнера прије свега из Европске уније, који су наши најзначајнији спољнотрговински партнери, конкуренција на тржишту, првенствено из азијских земаља, као и утицај украјинске кризе и других сукоба.

Поред поменутих екстерних негативних фактора, наши привредници истичу као значајан проблем и питање доступности квалитетне радне снаге, с обзиром на то да је флуктуација исте интензивна у земље Европске уније.

С тим у вези, анализиран је постојећи закон који прецизно прописује детаље који ограничавају и онемогућују благовремену реакцију на одређене привредне проблеме, а што је по природи материја која се регулише подзаконским актима. Уз то, поједностављују се одређене формулације и изрази који ће бити јаснији за привреднике, а тиме се олакшава примјена и омогућава да се привредници знатно више укључују у креирање подстицајних мјера.

Поред тога, намјена подстицајних средстава усклађује се са савременим европским трендовима, те се поред досадашњег подстицаја за директна улагања који је био намијењен само за увођење савремених технологија уводи и подршка преласку привреде на зелену и циркуларну економију, што је неопходно нашим привредницима, посебно извозницима како би своје производе могли пласирати на све захтјевније европско тржиште.

С тим у вези, овим законом предлаже се измјена назива досадашње двије врсте подстицаја, и то: подстицаји за директна улагања мијењају назив у подстицаји за улагања у унапређење технолошког нивоа и прелазак привреде на зелену и циркуларну економију, а за подстицаје за директна улагања од посебног значаја предлаже се назив подстицаји за инвестиције од посебног значаја.

Код досадашњег подстицаја за повећање плате радника мијења се концепт за одређивање почетног износа плате. Важећи закон прописује да је почетни износ плате, који представља полазну основу за обрачун повећања плате, висина плате радника за мјесец децембар у претходној пословној години, која претходи обрачунском периоду за који се подноси захтјев за подстицај. Анализа примјене закона показала је да такав концепт не уважава учестале промјене на тржишту рада, те се из тог разлога предлаже да почетни износ плате буде просјечна висина исплаћене плате радника у претходној пословној години.

Поред тога, овим законом мијењају се правила у вези са утврђивањем услова и начином спровођења поступка додјеле свих врста подстицаја, те се ови елементи прописују у подзаконским актима, како би се исти брже и ефикасније могли прилагођавати стању и промјенама на тржишту.

С обзиром на већи број измјена који се предузима, а имајући у виду број раније извршених измјена у важећем закону, у складу са чланом 59. став 1. Правила за израду закона и других прописа („Службени гласник Републике Српске“, број 24/14), за нормирање свих предложених новина приступило се изради новог закона.

Слиједом изнесеног, разлози за доношење овог закона садржани су у потреби обезбјеђивања повољнијих услова за подстицање привреде, а с циљем успостављања одрживог привредног раста и развоја, повећања инвестиција и очувања, односно повећања запослености у привреди.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Разлог за доношење овог закона по хитном поступку проистиче из потребе за што хитнијим дјеловањем у правцу прописивања услова за остваривање права на подстицаје. Услове за остваривање права на подстицаје из важећег закона потребно је додатно ускладити са стањем и кретањима на тржишту, а све с циљем постизања позитивног утицаја на унапређење пословања и конкурентности привреде Републике Српске, као и на смањење миграција радне снаге из Републике Српске.

Из тог разлога, општи интерес за цијело друштво је обезбиједити услове да се подстицајима постижу бољи резултати и ефекти у привреди, како са аспекта повећања плата, тако и у контексту повећања инвестиционих улагања.

На тај начин овај закон има позитиван утицај, како према радницима, у смислу стварања предуслова за повећање њихових плата, тако и према привредним субјектима, кроз стварање бољих услова за остваривање права на подстицај. Сходно томе, у општем је интересу, како за грађане тако и за привреду Републике Српске, да се овај закон упути у процедуру по хитном поступку.

Имајући у виду наведено, сматрамо да су испуњене претпоставке прописане чланом 213. Пословника Народне скупштине Републике Српске („Службени гласник Републике Српске“, број 66/20) да се овај закон усвоји по хитном поступку.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. прописује се предмет закона.

Чланом 2. прописује се да је циљ доношења закона унапређивање пословања и конкурентности привреде Републике Српске.

Чланом 3. дефинишу се појмови који се користе у закону.

Чланом 4. прописују се три врсте подстицаја, и то: подстицаји за повећање плате запослених радника, подстицаји за улагања у унапређење технолошког нивоа и прелазак привреде на зелену и циркуларну економију и подстицаји за инвестиције од посебног значаја.

Члан 5. прописује да корисници подстицаја могу бити искључиво привредни субјекти и да Министарство привреде и предузетништва, уз сагласност Владе, посредством плана кориштења средстава, утврђује обухват корисника којима се додјељују подстицаји за одређену пословну годину.

Члан 6. прописује да се подстицаји не одобравају привредним субјектима у којима је Република Српска, односно јединица локалне самоуправе власник већинског капитала, осим правних лица чија је претежна дјелатност Прерађивачка индустрија и Дјелатност пружања смјештаја, припреме и послуживања хране, хотелијерство и угоститељство.

Чл. 7. и 8. прописују подстицај за повећање плате радника, обрачунски период за који се утврђује повећање плате радника и почетни износ за утврђивање повећања плате радника.

Члан 9. прописује подстицаје за улагања у унапређење технолошког нивоа и прелазак привреде на зелену и циркуларну економију.

Члан 10. прописује подстицаје за инвестиције од посебног значаја за Републику Српску који се додјељују за реализацију пројеката које одобрава Влада са становишта резултата и ефеката њиховог спровођења.

Члан 11. прописује вођење регистра подстицаја који се додјељују на републичком и локалном нивоу.

Члан 12. прописује да Министарство привреде и предузетништва врши надзор над примјеном закона и прописа донесених на основу њега.

Члан 13. прописује подзаконске акте који се доносе на основу закона.

Чл. 14. и 15. дефинисани су рокови за доношење нових подзаконских аката и рокови важења ранијих подзаконских аката.

Члан 16. прописује престанак важења тренутно важећег закона.

Члан 17. прописује да закон ступа на снагу 1. јануара 2025. године.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

Потребна финансијска средства биће усклађена са планираним и расположивим средствима из Буџета Републике Српске.